魏了翁
次韵刘左史王亭观梅
南山有佳境，天作而地藏。
谁其搜抉之，主者今欧阳。
时当冬候最，叆叇云无光。
烂嚼暗香句，浩歌黄竹章。
诗成物有主，意远天无旁。
众宾人老守，遥林拱孤芳。
气味自尔殊，凡卉不敢香。
芸芸天壤间，何草冬不黄。
独此冰雪质，老气磨苍苍。
便如身洁人，易知复难忘。
颇怀熙丰日，群妍偃冰霜。
皓然深衣老，春风贮肝肠。
抉开第一机，还作桃李乡。
终然和鼎实，以侑千岁觞。
三嗅几而作，临风倍轻狂。